
„Gânditorul” de la Vulcănești (Republica Moldova) 
are peste 6000 de ani  
 
de Conf. univ. dr. George V Grigore 
 
Din cele mai vechi timpuri lutul, argila, huma, a jucat un rol 
deosebit în viața comunităților umane. Primele vase din ceramică au 
fost modelate în mileniile IX și VIII î.Hr. în Orientul Apropiat, iar 
măiestria oamenilor în procesul de ardere a vaselor a făcut să apară 
una dintre cele mai frumoase și plastice expresii legate de acest 
fenomen. Pe teritoriul României, la Cârcea (jud. Dolj), acum 8000 de 
ani și la Schela Cladovei, acum peste 9000 de ani, au apărut 
producțiile ceramice ale locuitorilor acestor meleaguri. Desigur, nu 
doar vasele necesare în viața cotidiană erau importante. Oamenii 
acordau o mare atenție sufletului, esteticului și aspectelor magico-
religioase, preocupare exprimată mai ales în figurine zoomorfe și 
antropomorfe precum aceasta pe care o vedeți mai jos. Este vorba 
despre „Gânditorul de la Vulcănești”. Statueta reprezintă un bărbat 
așezat pe un scăunel. Acesta are coatele așezate pe genunchi, iar mâna 
dreaptă îi sprijină bărbia (probabil un gest ritualic). Statueta este 
modelată stilizat, dar cu multă acuratețe. Piesa este o creație a culturii 
Gumelniţa (sf. mil. V - mil. IV î.Hr.) și a fost descoperită la 
Vulcăneşti. În imagine este reconstituirea statuetei realizată de M. 
Gherasimov. Acesta nu este unicul exemplar de „Gânditor”, cel mai 
cunoscut fiind cel descoperit la Cernavodă (România), aparținând de 
cultura Hamangia, dar și însoțit de varianta sa feminină. Mai există 
„Gânditorul de la Târpești” (cultura Cucuteni) și „Gânditoarea de la 
Pietrele” (cultura Gumelnița), statuete descoperite tot în România.  
În conformitate cu unele ipoteze, „Gânditorul” ar reprezenta un 
zeu al vegetației (?). Ca și în cazul figurinelor antropomorfe 
cucuteniene, decorul acestor corpuri nu redă veșminte, care ar trebui 

să fie prea subțiri, formele corpului fiind foarte evidente. 
Vulcănești, locul descoperiri statueteie studiate este un oraș 
din Unitatea Teritorială Autonomă Găgăuzia, din Republica Moldova. 
Orașul Vulcănești este situat la sudul republicii, la o distanță de 
200 km de Chișinău, la 7 km de la granița cu Ucraina și la 35 km de la 
granița cu România. Prima atestare documentară a orașului datează cu 
anul 1605. Denumirea orașului, conform unei legende vechi, vine de 
la numele unui oarecare Volcan. Legenda spune că salvându-se de 
dușmani și-au găsitaici refugiu niște păstori armeni. Frații Volcan, 
Vetdu și Carabet, s-au așezataici cu traiul în stepa sălbatică. Însă peste 
câtva timp, fratele mai mare Volcan a murit, iar cei rămași în viață au 
hotărât să numească aceste pământuri în cinstea lui. Denumirea 
acestei localități s-a schimbat pe parcursul anilor și a fost modificată 
dintr-o limbă în alta, și a ajuns până în zilele noastre – Vulcănești. 
Până în anul 1940 Vulcănești a fost un simplu sat, însă în acest an el a 
devenit centru raional. O dezvoltare deosebită marchează localitatea 
odată cu primirea statutului de „așezare de tip orășenesc” în 
anul 1965. În tânărul oraș au început să apară cartiere locative, s-au 
construit multe obiecte de menire socială, bibliotecă, școală, spital, 
școală muzicală, complexe sportive, școală de arte, cinematograf. 
Începând cu 23 decembrie 1993 orașul Vulcănești intră în 
componența U.T.A. Găgăuzia. În continuare orașul își dezvoltă 
legăturile economice și culturale cu alte orașe 
din România, Rusia, Belarus, Turcia, etc.  
La periferia nordică a orașului Vulcănești, pe panta dreaptă a 
văii râului Cahul a fost descoperită o așezare umană datată cu 
mileniul al IV-lea î.Hr. care aparține culturii Gumelnița. În timpul 
săpăturilor arheologice au fost găsite locuințe mari de suprafață din 
bârne și lut, cuțite, răzuitoare, dinți de seceră din silex, unelte șlefuite 
(dăltițe, topoare, ciocane). Ceramica descoperită este de culoare 
cenușie sau brună; străchinile, cupele, oalele sînt ornamentate cu 
caneluri, linii incizate, pictură monocromă. Arta plastică este 

prezentată prin statuete feminine cu ornament incis, uneori pictate, s-a 
găsit și o statuetă masculină reprezentînd un bărbat șezând pe un 
scăunaș - „Gânditorul”. Privind către „fratele” nostru „Gânditorul” de 
dincolo de Prut, o singură întrebare mai avem fără de răspuns: ce 
gânduri îl mai frământă? 
 
Surse: wikipedia.org; noi.md; nationalmuseum.md 
 
  
 
 
„Gânditorul de la Vulcănești” (Republica Moldova) - mileniul al IV-lea î.Hr.; Cultura 
Gumelnița. În imagine este reconstituirea statuetei realizată de M. Gherasimov.   

„Fratele” Gânditor și Femeia sa – statuete descoperite la Hamagia (8000 de ani vechime) 
 
„Gânditorul” de la Târpești 
